इंदिरा गांधी ने दबाया, क्या नतीजा निकला; अमित शाह भी अपनी इच्छा पूरी करके देख लें
Waris Punjab De Jathedar Amritpal Singh Threat BJP Home Minister Amit Shah | Moga BJP Congress Indira Gandhi वारिस पंजाब दे के जत्थेदार अमृतपाल सिंह ने पंजाब पुलिस को धमकाने के बाद अब देश के गृह मंत्री अमित शाह को सीधी धमकी दे दी है।
खालिस्तान समर्थक अमृतपाल सिंह ने गृह मंत्री अमित शाह को इशारों में धमकी दी है। अमृतपाल ने रविवार को पंजाब के मोगा जिले के बुधसिंह वाला गांव में कहा- इंदिरा ने भी दबाने की कोशिश की थी, क्या हश्र हुआ? अब अमित शाह अपनी इच्छा पूरी कर के देख लें। अमृतपाल पंजाबी सिंगर दीप सिद्धू की बरसी में आया था। वह वारिस पंजाब दे संगठन का प्रमुख है, जिसे दीप सिद्धू ने ही बनाया था।
दरअसल, अमित शाह ने कुछ दिन पहले कहा था कि पंजाब में खालिस्तान समर्थकों पर हमारी नजर है। अमृतपाल से शाह के बयान को लेकर सवाल किया गया था। इस पर अमृतपाल ने कहा कि शाह को कह दो कि पंजाब का बच्चा-बच्चा खालिस्तान की बात करता है। जो करना है कर ले। हम अपना राज मांग रहे हैं, किसी दूसरे का नहीं।
500 साल से हमारे पूर्वजों ने इस धरती पर अपना खून बहाया है। कुर्बानी देने वाले इतने लोग हैं कि हम उंगलियों पर नहीं गिना सकते। इस धरती के दावेदार हम हैं। इस दावे से हमें कोई पीछे नहीं हटा सकता। न इंदिरा हटा सकी थी और न ही मोदी या अमित शाह हटा सकता है। दुनिया भर की फौजें आ जाएं, हम मरते मर जाएंगे, लेकिन अपना दावा नहीं छोड़ेंगे।
अमृतपाल ने पूछा- शाह हिंदू राष्ट्र की बात कहने वालों पर कार्रवाई करेंगे?
अमृतपाल सिंह ने कहा- हिंदुस्तान की हुकूमत सेक्युलर हुकूमत है। मुझे बताओ कि कभी देश के प्रधानमंत्री और गृह मंत्री ने कहा कि हिंदू राष्ट्र की बात कहने वालों पर कार्रवाई करेंगे। इसका मतलब फर्क है। हिंदुओं और सिखों की इंस्पिरेशन का फर्क है। सिख नहीं कर सकते, लेकिन हिंदू अपनी बात कर सकते हैं।
मुझे ये लगता है कि दबाने से कुछ नहीं दबता। इंदिरा गांधी ने यह करके देख लिया, क्या नतीजा निकला। यह भी करके देख लें, इनकी इच्छा पूरी करने वाली बात है। हम तो हथेली पर सिर रखकर चल रहे हैं। हमें मौत का भय होता तो इन रास्तों पर चलते ही ना। गृह मंत्री (अमित शाह) अपनी इच्छा पूरी करके देख लें।
दीप सिद्धू के संगठन का प्रमुख है अमृतपाल
पंजाब में इस वक्त अमृतपाल सिंह का नाम चर्चा में है। 'वारिस पंजाब दे' संगठन में बीते साल ही अमृतपाल सिंह की दस्तारबंदी (ताजपोशी) हुई थी। 'वारिस पंजाब दे' एक प्रेशर ग्रुप है, जिसे 2 साल पहले पंजाब के एक्टर और एक्टिविस्ट दीप सिद्धू ने बनाया था। यह दीप सिद्धू वही हैं, जो किसान आंदोलन के वक्त अफसरों से अंग्रेजी में बात करके चर्चा में आए थे।
उसके बाद किसान आंदोलन के वक्त ट्रैक्टर मार्च के दौरान दीप को लाल किला हिंसा का मुख्य आरोपी बनाया गया था। हालांकि बाद में दीप सिद्धू की एक सड़क हादसे में मौत हो गई थी। जिसके बाद अमृतपाल को इसका मुखी बना दिया गया।
दुबई से आया है अमृतपाल
अमृतपाल कुछ ही समय पहले दुबई से भारत आया। दुबई में वह अपने परिवार के ट्रांसपोर्ट बिजनेस में हाथ बंटाता था। यहां आते ही अमृतपाल अपनी दमदार भाषण शैली के कारण चर्चा में आ गया। अपने भाषण में वह खालिस्तान के समर्थन में खुल कर बोलता है। इतना ही नहीं, वह पंजाब के युवाओं को ड्रग्स के जाल से मुक्त करवाने के दावों के साथ युवाओं को अपने साथ जोड़ रहा है।
ऑपरेशन ब्लू स्टार और इंदिरा गांधी की हत्या
अमृतपाल सिंह ने अपने भाषण में अमित शाह की तुलना इंदिरा गांधी के साथ की है। पूर्व प्रधानमंत्री इंदिरा गांधी ने 1984 में गोल्डन टेंपल को जरनैल सिंह भिंडरांवाला से मुक्त कराने के लिए ऑपरेशन ब्लू स्टार करवाया था। जिसके बाद 2 सिख सुरक्षाकर्मियों ने इंदिरा गांधी की हत्या कर दी थी। इसी जरनैल सिंह भिंडरांवाला को अमृतपाल अपना आदर्श मानता है।
करीबी तूफान सिंह की गिरफ्तारी से भड़का हुआ है अमृतपाल
अमृतपाल सिंह अपने एक करीबी तूफान सिंह की गिरफ्तारी से भड़का हुआ है। अमृतसर के अजनाला में एक सिख युवक को अगवा करने और उसके साथ मारपीट के आरोप में पुलिस ने अमृतपाल सिंह, 5 अन्य व 25 अज्ञात के खिलाफ मामला दर्ज कर रखा है।
इसी मामले में पुलिस ने कार्रवाई करते हुए अमृतपाल के करीबी तूफान को गिरफ्तार किया। जिसके बाद से ही अमृतपाल लगातार भड़का हुआ है और पहले पंजाब पुलिस व अब गृह मंत्री अमित शाह को खुली धमकी दे रहा है।